Diari Oficial de la Generalitat Valenciana


Sumari del DOGV 3277, del 02-07-1998 (1998/5269)

CONVOCATÒRIA de concurs-oposició per a la provisió de 5 places d'arxivers/es-bibliotecaris/àries-documentalistes de les Corts Valencianes.
------------------------------------------------------------------------------------------------------------------------------------------

### Dades del document

Número de DOGV
:   3277

Data del DOGV
:   02-07-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5269


Data del document
:   15-06-1998

Organisme emissor
:   Corts Valencianes

Tipus de document
:   Convocatòria

Correcció d'errades

CONVOCATÒRIA de concurs-oposició per a la provisió de 5 places d'arxivers/es-bibliotecaris/àries-documentalistes de les Corts Valencianes. [1998/X5269]
  
Mesa de les Corts Valencianes
  
De conformitat amb les competències que li atorga l'article 32.4 del Reglament de la Cambra i l'article 31 dels Estatuts de Govern i Règim Interior de les Corts Valencianes, a proposta de la Presidència, la Mesa de les Corts Valencianes, en la sessió del dia 15 de juny de 1998, ha acordat convocar concurs-oposició per a la provisió de 5 places d'arxivers/es-bibliotecaris/àries-documentalistes de les Corts Valencianes, que es regirà per les següents:
  
Bases
  
Primera
  
És objecte d'aquesta convocatòria la provisió de 5 places d'arxivers/es-bibliotecaris/àries-documentalistes vacants en la plantilla de les Corts Valencianes del grup B, nivell 20.
  
D'aquestes places, se'n reserven 2 per a la seua provisió per promoció interna per funcionaris i funcionàries de les Corts Valencianes i Institucions que en depenen, amb titulació suficient, d'acord amb el que estableix l'article 29 dels Estatuts de Govern i Règim Interior de les Corts Valencianes. Les vacants que no es cobrisquen en el torn esmentat incrementaran el torn lliure. El nombre de places convocades es podrà ampliar, per acord de la Mesa de les Corts Valencianes en el cas que es produesquen vacants en les places esmentades, entre la data de la convocatòria i la d'inici de les proves.
  
Segona. Requisits dels candidats
  
Per a ser admés/a les proves selectives caldrà, d'acord amb el que disposa l'article 30 dels Estatuts de Govern i Règim Interior de les Corts Valencianes, reunir els requisits següents:
  
Tenir la nacionalitat espanyola o, d'acord amb el que estableix la Llei 17/1993, de 23 de desembre (Boletín Oficial del Estado de 24.12.93), sobre l'accés a determinats sectors de la funció pública dels nacionals dels altres estats membres de la Comunitat Europea, tenir la nacionalitat d'un país membre de la Comunitat Europea o la de qualsevol d'aquells estats als quals, en virtut de tractats internacionals signats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Unió Europea.
  
Tenir complits 18 anys d'edat.
  
Pertànyer al cos d'ajudants d'Arxius, Biblioteques i Museus de l'Estat, o estar en possessió del títol de diplomat universitari o equivalent, o en condicions d'obtenir-lo en la data en la qual finalitze el termini de presentació d'instàncies.
  
No trobar-se inhabilitat/a per a l'exercici de la funció pública per sentència ferma.
  
No haver estat separat/ada del servei públic mitjançant expedient disciplinari.
  
No patir malaltia o defecte físic que impedesca l'exercici de les funcions corresponents.
  
Complir els requisits que s'estableixen en aquesta convocatòria.
  
Els/les candidats/es hauran de reunir els requisits esmentats en la data en què finalitze el termini de presentació de sol·licituds.
  
Aspirants amb discapacitació:
  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A tal efecte, els interessats hauran de formular la petició corresponent en la sol·licitud de participació en aquest concurs-oposició.
  
Tercera. Procediment de selecció
  
El procediment de selecció dels/de les aspirants constarà de les fases següents:
  
1. Concurs.
  
2. Oposició.
  
1. Fase de concurs
  
El procés de selecció s'iniciarà amb la fase de concurs, per a la qual cosa es reunirà el tribunal en la data que determine el seu president.
  
En aqueixa data, que serà anunciada prèviament al tauler d'anuncis de les Corts Valencianes, el tribunal avaluarà els mèrits al·legats, fent públiques les puntuacions assolides per cada aspirant i, si considerara necessari comprovar determinats mèrits, procedirà a convocar a algun o a tots els aspirants per a la realització de la prova de comprovació que estime pertinent.
  
Finalitzada la fase de concurs, el tribunal anunciarà la data d'inici dels exercicis de l'oposició. Aquesta data serà anunciada amb una antelació no inferior a 30 dies i es publicarà en el Butlletí Oficial de les Corts Valencianes.
  
Desenvolupament del concurs:
  
Els mèrits al·legats es classificaran i puntuaran pel tribunal, d'acord amb el barem següent:
  
Haver exercit plaça anàloga en aquest o altre Parlament o en l'Administració Pública, 0'25 punts per any, fins un màxim de 2 punts.
  
Mèrits acadèmics, títols professionals que guarden relació amb la plaça que s'ha d'ocupar, fins un màxim de 2 punts.
  
Cursos realitzats: es valoraran els cursos de formació i perfeccionament que tinguen relació amb temes de caràcter general de l'Administració Pública, o bé amb la plaça que s'ha d'ocupar, així com els relatius al maneig d'ordinadors i tractament de textos organitzats per centres oficials, fins un màxim de 2 punts.
  
Publicacions sobre matèries relacionades amb l'arxiu, la documentació i la biblioteca, i presentació de ponències o comunicacions en congressos, fins 1 punt.
  
Altres mèrits: es tindrà en compte els coneixements d'idiomes acreditats documentalment, fins un màxim de 2 punts.
  
La justificació dels mèrits inclosos en l'anterior barem es realitzarà per qualsevol mitjà de prova admesa en dret, i en particular:
  
Per a títols acadèmics, original o fotocòpia compulsada.
  
Per a serveis prestats en administracions públiques, certificació expedida per l'òrgan competent.
  
Per als idiomes, títols i certificats del corresponent centre docent.
  
2. Fase d'oposició
  
La fase d'oposició consistirà en la realització dels exercicis que a continuació s'indiquen:
  
Primer exercici: exposició per escrit, durant un temps màxim de 2 hores de dos temes extrets a l'atzar pel tribunal, entre els que constitueixen el programa corresponent a aquest exercici (annex I). Posteriorment, aquest exercici serà llegit davant del tribunal.
  
Segon exercici: exposició per escrit durant un temps màxim de 3 hores, de 3 temes extrets a l'atzar pel tribunal, de les parts 1, 2 i 3 del programa d'aquest exercici (annex II).
  
Tercer exercici: consistirà en la realització de supòsits pràctics que tinguen relació amb les tasques pròpies de la plaça objecte de la convocatòria.
  
El temps de realització de l'exercici serà d'un màxim de 5 hores. Per a la realització d'aquest, les persones aspirants podran utilitzar el material que el tribunal estime convenient.
  
Aquests tres exercicis seran eliminatoris i es qualificaran de 0 a 10 punts, i caldrà obtenir un mínim de cinc punts per a passar a l'exercici següent.
  
Quart exercici: traducció del castellà al valencià i del valencià al castellà de dos textos proposats pel tribunal, durant un temps màxim d'1 hora.
  
Aquest exercici es qualificarà de 0 a 5 punts, i no tindrà caràcter eliminatori.
  
Al final de cada exercici es farà pública una relació dels/de les aspirants aprovats/des, amb expressió de la puntuació assolida.
  
La qualificació de la fase d'oposició estarà determinada per la suma aritmètica de les corresponents als exercicis esmentats.
  
La qualificació final del concurs-oposició estarà determinada per la suma aritmètica dels punts obtinguts en la fase de concurs i en la d'oposició.
  
En aquells exercicis que no puguen tindre lloc conjuntament, l'ordre d'actuació dels/de les aspirants, serà, de conformitat amb la Resolució de la Direcció General de la Funció Pública, de 30 de gener de 1998, per ordre alfabètic de cognoms, tot començant per la lletra P.
  
Desenvolupament dels exercicis:
  
Començades les proves, l'anunci de la celebració dels altres exercicis el farà públic el tribunal al local en què haja tingut lloc l'anterior i a la seu de les Corts Valencianes, amb una antelació de 48 hores com a mínim.
  
Els aspirants seran convocats per a cada exercici en crida única, i seran exclosos d'aquestes proves els/les qui no compareguen, tret dels casos de força major, degudament justificats i lliurement apreciats pel tribunal.
  
Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que hi compareguen una vegada conclosa la crida de les persones aspirants.
  
Les persones aspirants hauran d'acreditar la seua personalitat mitjançant la presentació del DNI o document equivalent per als nacionals d'altres estats a què fa referència la base segona, o del resguard amb fotografia del passaport o del permís de conduir, sense que per a aquest efecte siguen vàlides les fotocòpies compulsades dels documents esmentats. L'incompliment d'aquest requisit per algun/a aspirant determinarà l'exclusió d'aquest de la realització de les proves.
  
El president del tribunal adoptarà les mesures oportunes per a garantir que els exercicis de la fase d'oposició que no siguen llegits davant del tribunal, siguen corregits sense que es conega la identitat de les persones aspirants.
  
Quarta. Sol·licituds
  
Els/les qui vulguen prendre part en aquest concurs-oposició hauran de presentar o remetre la sol·licitud (segons model que figura en l'annex III), dirigida al Molt Excel·lent Senyor President de les Corts Valencianes, al Registre de les Corts Valencianes, c/ de la Llibertat, 10 de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptats a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
En la sol·licitud es farà declaració expressa del torn pel qual s'opta (lliure o promoció interna).
  
La sol·licitud anirà acompanyada d'una fotocòpia del DNI, o document equivalent per als nacionals d'altres estats a què fa referència la base segona, així com d'una relació dels mèrits que s'al·leguen per a la seua valoració en la fase de concurs, i se n'haurà de presentar acreditació documental (títols, certificacions, etc...).
  
Les persones aspirants amb discapacitació assenyalaran en l'imprés de sol·licitud les mesures d'adaptació que necessiten, d'acord amb la classificació següent:
  
Eliminació de barreres arquitectòniques i taula adaptada a la cadira de rodes.
  
Ampliació del temps de durada de l'exercici.
  
Augment de la grandària dels caràcters de l'examen, per dificultat de visió.
  
Necessitat d'intèrpret, a causa de la sordesa.
  
Sistema braille d'escriptura, per invident.
  
Cinquena. Admissió de candidats/es
  
Finalitzat el termini de presentació d'instàncies, la Presidència de les Corts Valencianes aprovarà la relació provisional d'admesos/es i d'exclosos/es, que es publicarà en el Butlletí Oficial de les Corts Valencianes, i assenyalarà, conformement amb l'article 71 de la Llei de Règim Jurídic de les Administracions Públiques i del Procediment Administratiu Comú, el termini de subsanació de defectes en què haja incorregut la persona interessada o, si convé, el d'al·legacions per a les persones excloses de la llista.
  
Finalitzat el termini esmentat, i vistes les reclamacions i subsanats els defectes, es dictarà resolució que aprove la llista definitiva d'admesos/es i d'exclosos/es, la qual serà publicada en el Butlletí Oficial de les Corts Valencianes.
  
Igualment, el president de la Cambra ordenarà la publicació en el Butlletí Oficial de les Corts Valencianes del tribunal qualificador que ha de jutjar el concurs-oposició.
  
Sisena
  
El tribunal qualificador, que serà designat per la Mesa de les Corts, estarà integrat de la forma següent:
  
President: el president de les Corts Valencianes o vicepresident en qui delegue.
  
Vocals:
  
Dos membre de la Mesa de les Corts Valencianes.
  
El lletrat major.
  
Un/a professor/a d'universitat especialista en la matèria, proposat per les universitats valencianes.
  
Un/a funcionari/ària de les Corts Valencianes, pertanyent al grup B o superior, designat/a per la Mesa, oït el Consell de Personal.
  
Un representant del Consell de Personal, que actuarà amb veu i sense vot.
  
El/la secretari/ària, que serà un/a funcionari/ària de les Corts Valencianes, que actuarà a aquests efectes amb veu i sense vot.
  
El tribunal quedarà constituït a més a més, pels suplents respectius que, simultàniament amb els titulars, hauran de ser designats/des.
  
El tribunal no podrà constituir-se ni actuar sense l'assistència, almenys, de cinc dels seus membres, titulars o suplents indistintament.
  
El tribunal podrà disposar la incorporació al seu treball d'assessors especialistes, els quals limitaran la seua actuació a l'exercici de la seua especialitat tècnica, i no tindran vot en cap cas.
  
Els membres del tribunal, així com els assessors, hauran abstenir-se'n i podran ser recusats per les persones interessades quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
També hauran d'abstenir-se aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
El tribunal a efectes d'indemnitzacions per assistència a les sessions, es regirà pel que disposa el Decret 24/1997, d'11 de febrer, del Govern Valencià, sobre indemnització per raó del servei i gratificacions per serveis extraordinaris.
  
Setena
  
Finalitzat el concurs-oposició, es farà pública una llista d'aprovats/des per a ambdós torns, així com una altra de general refosa, segons l'ordre de puntuació obtinguda, que s'elevarà a la Mesa de les Corts Valencianes amb la corresponent proposta de nomenament.
  
El tribunal no podrà aprovar ni declarar que han superat les proves selectives un nombre d'aspirants superior al de places convocades.
  
Les persones aspirants proposades pel tribunal per a ocupar les places hauran de lliurar en el Departament de Gestió de Personal, dins del termini de vint dies hàbils comptats a partir que es faça pública la llista d'aprovats/des, els documents següents:
  
Certificat de naixement, expedit pel Registre Civil corresponent o fotocòpia compulsada del DNI o document equivalent per als nacionals d'altres estats a què fa referència la base segona.
  
Certificat mèdic acreditatiu de no patir malaltia o defecte físic que impedisca l'exercici de les corresponents funcions, expedit per la Direcció Territorial de Sanitat i Consum de la Conselleria de Sanitat, o pels organismes competents de les comunitats autònomes.
  
Fotocòpia compulsada del títol de diplomat universitari o equivalent o de pertànyer al cos d'ajudants d'Arxius, Biblioteques i Museus de l'Estat.
  
Declaració jurada o promesa de no haver estat separat/da del servei públic mitjançant expedient disciplinari, ni trobar-se inhabilitat/ada per a l'exercici de la funció pública.
  
Vuitena
  
Una vegada comprovada la conformitat dels documents presentats, la Mesa formularà el nomenament corresponent, que serà publicat en el Butlletí Oficial de les Corts Valencianes, i notificat a les persones interessades.
  
Aquestes hauran d'incorporar-se al servei de les Corts Valencianes en el termini de 20 dies hàbils, comptats a partir de la notificació. Si es produeix cap defecte en la documentació que impedesca el nomenament, o les persones nomenades no s'incorporen al seu lloc de treball en el termini establert, la Mesa podrà substituir-les per les que les seguisquen en puntuació en la qualificació del tribunal, entre les persones que han superat totes les proves.
  
Les persones nomenades ho són amb caràcter provisional per un període de sis mesos, d'acord amb el que preveu l'article 33 dels Estatuts de Govern i Règim Interior de les Corts Valencianes: superat el període de pràctiques esmentat, seran nomenades, si convé, funcionaris/àries de les Corts Valencianes.
  
Novena
  
La sol·licitud de les persones interessades per a prendre part en aquesta convocatòria suposa l'acceptació expressa d'aquestes bases.
  
Deu
  
Contra les actuacions del tribunal, es podrà interposar recurs davant la Mesa de les Corts Valencianes, en el termini d'un mes comptat a partir de l'endemà de la seua publicació, segons preveu l'article 66 dels Estatuts de Govern i Règim Interior de les Corts Valencianes.
  
La Mesa de les Corts Valencianes interpreta i completa el contingut de les bases esmentades, i adopta resolució definitiva en totes les qüestions que se'n deriven de l'aplicació, i les seues resolucions podran ser impugnades pels interessats d'acord amb el que estableix la Llei de Règim Jurídic de les Administracions Públiques i del Procediment Administratiu Comú.
  
Cosa que fem pública perquè en prengueu coneixement, de conformitat amb el que estableix l'article 91.1 del Reglament de les Corts Valencianes.
  
Palau de les Corts Valencianes,
  
València, 15 de juny de 1998.- El secretari primer: Martín Luis Quirós Palau. El president: Héctor Villalba Chirivella
  
Annex I
  
Programa primer exercici
  
Tema 1. La Constitució de 1978: Procés d'elaboració, estructura. Característiques generals de la Constitució. La Reforma de la Constitució.
  
Tema 2. Fonts del Dret. La Constitució com a font del Dret. Lleis i classes de lleis.
  
Tema 3. Els drets i deures fonamentals en la Constitució Espanyola. Mitjans de defensa dels drets fonamentals.
  
Tema 4. Els òrgans constitucionals. El cap de l'Estat i les seues formes. La Corona en la Constitució Espanyola. Les funcions constitucionals del rei. La sanció de les lleis.
  
Tema 5. Les Corts Generals. Naturalesa i composició. Sistema electoral. Les funcions de les Corts Generals.
  
Tema 6. El Govern: composició. Competències constitucionals. Relació amb les Corts Generals.
  
Tema 7. El Tribunal Constitucional. Naturalesa i composició. El control de la constitucionalitat. Els conflictes constitucionals. El recurs d'empara. Les sentències del Tribunal Constitucional i els seus efectes.
  
Tema 8. Les comunitats autònomes en la Constitució Espanyola.
  
Tema 9. L'Estatut d'Autonomia de la Comunitat Valenciana. Característiques generals. Les institucions de la Generalitat.
  
Tema 10. El president de la Generalitat: les seues funcions. La Presidència. L'Estatut del president. El Govern Valencià: composició, estructura i funcions.
  
Tema 11. Les Corts Valencianes. Sistema electoral. Composició i funcions. Els grups parlamentaris.
  
Tema 12. La Presidència i els òrgans de govern de les Corts Valencianes. El president: elecció i funcions. La Mesa: composició i funcions. La Junta de Portaveus. La Diputació Permanent.
  
Tema 13. La funció legislativa de les Corts Valencianes. La iniciativa legislativa i les seues classes. Fases del procediment legislatiu. Procediments especials.
  
Tema 14. La funció de control i impuls polític: La Investidura, la Moció de Censura, la Qüestió de Confiança. Interpel·lacions i preguntes.
  
Tema 15. L'Estatut del diputat. Les prerrogatives parlamentàries. Concepte, significat i límits.
  
Tema 16. Les comissions parlamentàries. Concepte, composició i classes. La Mesa de la Comissió. Elecció, composició i funcions. Les Comissions d'Investigació.
  
Tema 17. La Sindicatura de Comptes. Composició, organització i funcions. El Síndic de Greuges: composició, organització i funcions.
  
Tema 18. El Consell Jurídic Consultiu: composició, organització i funcions. El Consell Valencià de Cultura: composició, organització i funcions.
  
Tema 19. Estatuts de govern i règim interior. Organització dels serveis.
  
Tema 20. El personal de les Corts Valencianes. Els funcionaris de les Corts Valencianes. Ingressos i cessament. Situacions. Drets i deures. Incompatibilitats. Règim disciplinari.
  
Tema 21. L'Administració Pública i l'ordenament juridicoadministratiu. Principis d'actuació de l'administració.
  
Tema 22. El Reglament. Concepte i naturalesa. Classes. Òrgans amb potestat reglamentària. Forma i procediment d'elaboració de reglaments.
  
Tema 23. L'acte administratiu. Concepte, caràcters i elements. Els recursos administratius. Principis generals i classes de recursos.
  
Tema 24. El procediment administratiu: concepte. Principis. Els subjectes del procediment: Administració i interessats. La iniciació del procediment administratiu: iniciació d'ofici, iniciació a instància de part. La instrucció. La finalització del procediment.
  
Tema 25. La jurisdicció contenciosa administrativa. Naturalesa, extensió i límits.
  
Tema 26. Legislació sobre el llibre. Principis sobre el dret de propietat intel·lectual. Protecció jurídica de les bases de dades.
  
Tema 27. Accés i protecció dels documents. La consulta de documents històrics i administratius.
  
Annex II
  
(Part especial)
  
Programa segon exercici
  
Primera part. Biblioteconomia
  
Tema 1. La biblioteca. Concepte. Classes. La biblioteca virtual.
  
Tema 2. Selecció i adquisició. La col·lecció en internet.
  
Tema 3. La catalogació. Classes de catàlegs. ISBD. Regles espanyoles. La catalogació de documents electrònics.
  
Tema 4. La classificació. Sistemes de classificació bibliogràfica.
  
Tema 5. La publicació periòdica. Tipus i tractament. La revista electrònica.
  
Tema 6. El material audiovisual. Catalogació i gestió en la biblioteca.
  
Tema 7. Les noves tecnologies de la informació i la biblioteca.
  
Tema 8. L'automatització de la biblioteca. Situació actual.
  
Tema 9. Organització bibliotecària espanyola. Competències de les distintes Administracions Públiques.
  
Tema 10. Les biblioteques de la Comunitat Valenciana. Principals centres. Evolució i història.
  
Tema 11. La biblioteca parlamentària. La biblioteca del Congrés dels Diputats. La biblioteca del Senat. Les biblioteques dels parlaments de les comunitats autònomes. La biblioteca de les Corts Valencianes.
  
Tema 12. La bibliografia. Noves fonts d'informació. Noves tecnologies.
  
Tema 13. La bibliografia nacional. La bibliografia nacional espanyola.
  
Tema 14. La secció de referència. La secció de referència en la biblioteca parlamentària.
  
Segona part: Documentació
  
Tema 15. La documentació. Concepte. Classes de documents. Els documents electrònics.
  
Tema 16. El Centre de Documentació. Concepte i funcions.
  
Tema 17. Llenguatges documentals. Llenguatges precoordinats i llenguatges postcoordinats.
  
Tema 18. Els tesaurus. Estructura, elaboració i funcions. El tesaurus Eurovoc.
  
Tema 19. Anàlisi documental. Diferents fases i funcions. L'indexació del document.
  
Tema 20. Resums. Classes i elaboració. Normativa.
  
Tema 21. La gestió informàtica de la informació. Productes documentals. Bases de dades.
  
Tema 22. Documents jurídics. La informàtica jurídica. Principals bases de dades jurídiques.
  
Tema 23. La recuperació i difusió de la informació. Difusió selectiva de la informació.
  
Tema 24. La xarxa Internet. Estructura de la xarxa. Servei: WWW. FTP. E-mail.
  
Tema 25. Bibliometria. Normalització. La investigació en documentació.
  
Tema 26. Els documents parlamentaris. La informàtica parlamentària: les bases de dades parlamentàries.
  
Tema 27. El Servei de Documentació del Congrés dels Diputats. El Servei de Documentació del Senat. El Servei de Documentació de les Corts Valencianes.
  
Tema 28. Publicacions oficials de les Corts Generals. Publicacions oficiales dels parlaments de les comunitats autònomes. Publicacions oficials de les Corts Valencianes.
  
Tema 29. Publicacions oficials del Govern espanyol. Publicacions oficials dels governs de les comunitats autònomes. Principals repertoris i bases de dades.
  
Tema 30. Documentació judicial espanyola. Jurisprudència del Tribunal Constitucional. Repertoris oficials i no oficials. Jurisprudència del Tribunal Suprem. Repertoris oficials i no oficials.
  
Tema 31 Sistemes d'informació i fonts documentals de la Unió Europea. Principals bases de dades. Tribunal de Justícia de la Unió Europea. Principals repertoris.
  
Tercera part: Arxivística.
  
Tema 32. El document i l'expedient. Gestió de documents i valoració.
  
Tema 33. L'arxiu i l'Arxivística. Classes d'arxius.
  
Tema 34. Sistema d'ordenació i classificació de documents.
  
Tema 35. Descripció de fons: guia, inventari i catàlegs.
  
Tema 36. Transferència documental. Sistema i procediment. L'expurgació.
  
Tema 37. Conservació de documents. Reprografia, microfilmació.
  
Tema 38. La informàtica documental aplicada a l'arxiu. Tecnologia de la imatge. Digitalització de documents.
  
Tema 39. Organització arxivística espanyola. Organització arxivística de les comunitats autònomes. Organismes internacionals: el Consell Internacional d'Arxius.
  
Tema 40. Els arxius de la Comunitat Valenciana. Principals arxius. L'Arxiu del Regne.
  
Tema 41. L'arxiu parlamentari. Característiques i fons. L'Arxiu del Congrés. L'Arxiu del Senat. L'Arxiu de les Corts Valencianes.
  
Annex III
  
Concurs-oposició per a la provisió de 5 places d'arxivers/es-bibliotecaris/àries-documentalistes de les Corts Valencianes.
  
Convocatòria de data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(primer cognom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(nom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(segon cognom)
  
Data de naixement \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Nacionalitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Document Nacional d'Identitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Adreça \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Població \_\_\_\_\_\_\_\_\_\_\_\_\_\_\_\_\_\_\_ CP \_\_\_\_\_\_\_\_\_\_\_\_\_\_\_\_\_\_\_\_\_
  
Telèfon \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Torn pel qual opta: \_ Lliure
  
(marqueu el que no s'escaiga) \_ Promoció interna
  
Aspirants amb discapacitació: mesures d'adaptació que sol·liciten:
  
1 2 3 4 5
  
Mèrits que s'al·leguen:
  
La persona sotasignada declara que reuneix tots i cada un dels requisits assenyalats en la base segona de la convocatòria, els quals acreditarà documentalment d'acord amb la base sèptima.
  
València, \_\_\_\_\_\_ de \_\_\_\_\_\_\_\_\_\_\_\_\_\_\_\_\_\_\_ de \_\_\_\_\_\_